khistorydata/jeongjo-sjw-relations huggingface dataset:
정조 4년
庚子十二月二十五日巳時。上御誠正閣。禮房承旨。入侍。諸承旨直提學。追後入侍時。右承旨徐有防。記事官金載瓚。編修官文采五。記事官徐龍輔。以次進伏訖。命書傳敎曰。大司諫李得臣遞差。又命書傳敎曰。親鞫爲之。上曰。親鞫傳敎。姑勿頒布。諸承旨直提學。入侍。行都承旨鄭元始。左副承旨金宇鎭。右副承旨鄭志儉。同副承旨金履禧。直提學鄭民始。進伏。上曰。卿等。須見此傳敎也。今此處分。烏可已乎。予欲言之。淚在言先。五內抑塞。不知所以爲言矣。然而含哀忍痛。不獲已而言之。卿等。咸聽予之忍到今日。叨承此位。而悲冤崩迫。無樂爲君。卿等之所知也。惟是君臣上下。同守此箇義理。秉而不失。撓而不奪。雖於百世之下。必思闡明此義。而但難測者人心也。無窮者事變也。若或時到迫不得已之時。事有迫不得已之事。則下以是迫不得已言之。上以是迫不已聽之。明大義於將晦。闡世道於將壞者。卽予君臣上下所同守之義理。而君以是依於臣。臣以是事其君者也。日前刑判之疏。予豈忍聞。予豈忍言。而猶屬劈破義理邊事。故予實强其所不忍。而泚筆爲批。李致中之疏。則予豈欲循例賜批。而以其踪地之與他有異。雖諉之不是異事。容或。可也。故黽勉有數字之答矣。至若李得臣。地處與致中不同。語意與重臣各異。而乃敢以不忍聞之語。略綴數行。插入疏末。或曰。欽仰。或曰。嘉尙。有若予則樂聞。渠則樂道者然。肆口說去。顯欲塞責。肆然投進於不忍見不忍聞之其君。渠若有北面今日之心。則豈忍以此語。略不顧忌。直陳於君事之地。以使予舊冤復新。新痛益添耶。顧今世道日壞。人心日弱。而天地間自有不易之義理。則渠敢以今日此言。視同故紙之謄傳。便若丙丁之懲討。旣曰。臣事其君。而若是容易者。天下寧有是耶。雖於敵以下。尙不忍以其人不忍聞之語。率爾加之。予雖不穀。忝在君位。則今以其至哀至痛之言。言之於其前。欲使之不哀不痛者。其可曰。有臣節乎。無臣節乎。卿等試思之。至愛之情。無上下一也。以予今日之心。忍聞今日之言。於其心痛乎否乎。安乎否乎。今予別有隱痛于中者。悲冤弸中。艱大在躬。爲卿等之君者。凡幾年于玆矣。言不能感人。誠不能孚人。反以不忍道之言。言之不已。竝與所執之義理。而必欲乖亂而後已焉。此豈曰。一得臣而已。朝象如此。世道可知。卿等。試言之。今予所秉之義理。是耶非耶。如有所未盡者。直陳而無諱。予當受而自反。尙何以尤人耶。卿等。第言之。民始曰。殿下何爲而至有此敎耶。臣等。崩剝震隕。不知所達。而今日事。一則臣等之罪。二則臣等之罪。臣等。百無一長。致位至此。一心圖報者。惟我殿下。而不能先事提防。今反以不忍聞之言。貽慼我殿下。莫非臣等之罪。直欲溘然而無生也。速賜處分。使義理益明。怪鬼知懼焉。上曰。卿等休言。爲今日臣子者。若能視予爲君。則寧忍以此言。作爲外面上人事。略付討逆疏末端。投而示之曰。我有此言。則君必樂聞。不念其君之腐心痛骨。而初不爲持難耶。若欲如此說去。則何不明言其義理之。曰可曰否。使予心自反之不暇也。尤有所慨惋者。俄者諸臣之登筵。無慮數十人有餘。而惟一領相請罪之外。殆若越人之視秦。袖手緘舌。無一人爲其君聲討者。如有哀痛惻怛。以予心爲心者。則豈容如是耶。元始等曰。此等之類。若不亟正其罪。則將無以鎭世道靖民志矣。伏乞亟降處分焉。民始曰。刑判之疏。實是闡明義理之擧。則可見不得已之意。而卽是不可無之語矣。至於此人。則忽似立功。忽似自明。把作茶飯。恣意投進。究厥所以。實不可測矣。況此人卽臣儕流。而臣不能使此輩知戢。臣固死罪。更無所達。而世之不可知者人也。安知其此後。又不出此輩也哉。惟望痛加懲討。亟頒傳敎焉。上曰。予豈忍樂爲此酬酢哉。言之到此。益覺哽塞矣。今予此言。非予之話頭或過。予則自以爲細加商量而後。乃發者也。卿等。勿以爲過而詳聽也。年前金載順。不過以討逆之不嚴。反驅以護逆之科。三司交攻。連章累牘。有若眞箇討逆。而獨於李得臣而不一言。何也。在昔先朝。方萬規投疏。先大王亟加嚴鞫。克正義理。得臣之罪。又不啻萬規比也。親鞫之命。烏得已乎。然而特從三思之義。姑欲經宵而更量。此非惜得臣之意也。元始曰。不必更入聖思。伏望速頒成命焉。上曰。近年以來。累興大獄。非不爲悶。而事到今日。更何顧念哉。姑不頒布者。非予咨且者也。民始曰。聖敎轉益惶懍。臣心尤切震迫。臣與此人。旣是同色中人。又爲相知者久。若有此擧。宜似來問。而臣果全然不知矣。昨日臣問左相病。暮還臣家。則始聞。大司諫。送伻虛還云。而實不知何爲而送伻矣。然而事已至此。臣何敢以不知。有所自解乎。乞降亟斷之律。俾絶繼起之慮焉。上曰。職在喉舌。地是近密。而目見此疏。遽然捧入。承旨誠非矣。元始曰。臣則今纔入肅。初未見疏本。問諸僚員而乃知。責之以何不斥退矣。有防宇鎭志儉曰。臣等俄者詣閤。修呈進不進單子。滚撓忙迫之際。忽聞大司諫疏到院。霎見紙面。則槪是近來懲討之例疏。故全不覺末端之有此語。初不加商審。遽呼捧納之望矣。臣等。不察之罪。固所難逭矣。上曰。言之已盡。益增痛迫。其皆退去。元始等。請奉此敎而出去矣。上曰。止之。民始曰。更無可以審量者。亟加處分焉。上又命退。諸臣以次出。
정조 4년
庚子十二月二十五日未時。上御誠正閣。右承旨入侍時。右承旨徐有防。記事官金載瓚。編修官文采五。記事官徐龍輔。以次進伏訖。上曰。刑曹參議卽是詞訟劇務。豈可一日曠任。今日政不爲差出。何也。知入。賤臣出而問諸該曹還奏曰。刑曹參議。以遞差傳旨之尙未踏下。今日政不得擬入云矣。上曰。然則傳旨從當踏下。望筒先爲擬入之意。分付。命書兵曹李邦一傔人棍査草記判付訖。命退。承史以次出。
정조 4년
庚子十二月二十五日申時。上御誠正閣。禮房承旨入侍時。右承旨徐有防。記事官金載瓚。編修官文采五。記事官徐龍輔。以次進伏訖。命書傳敎曰。前大將李柱國。旣命拿處。誓戒日跟隨事及第二件事。以臺啓措語。逐條發問。捧供以聞。命退。承史以次出。
정조 4년
庚子十二月二十五日二更。上御誠正閣。坐直承旨入侍時。左副承旨金宇鎭。記事官金載瓚。編修官文采五。記事官徐龍輔。以次進伏訖。上曰。御營大將供辭入來乎。宇鎭曰。連爲催促而姑未及入來矣。命書禁府李敬懋孫碩周南鶴聞金斗烈兪漢鼎宋文述張漢相李邦祚韓光湜李河永沈㶊之朴宗郁供辭草記判付訖。宇鎭曰。禁衛大將李敬懋放送事。命下矣。卽爲牌招。傳授命召。何如。上曰。依爲之。出擧條命書榻敎曰。禁衛大將李敬懋牌招。傳授命召。又命書傳敎曰。拿處傳敎。申後先已頒布。則具書啓下。雖至門限。赴坐堂上。何不少須臾以待。徑自散去。有此無前例草記。旣甚疎忽。又係煩瀆。禁府當該堂上推考。將臣體重。滯囚可悶。待明朝捧供以聞。命退。承史以次出。
정조 4년
行都承旨鄭元始坐。行左承旨洪檢坐。右承旨徐有防坐直。左副承旨金宇鎭坐。右副承旨鄭志儉坐。同副承旨金履禧坐直。注書金載瓚仕一員未差。假注書趙興鎭仕直。事變假注書徐美修仕。
정조 4년
金宇鎭。以都摠府言啓曰。今日入直內三廳武兼禁軍及軍兵等。當爲中日習射。而臘享大祭齋戒相値。不得爲之之意。敢啓。傳曰。知道。
정조 4년
徐有防啓曰。今此皇曆。京畿監營二件內。一件營上。一件勅使所經邑分上。黃海監營二件內。一件營上。一件勅使所經邑分上。平安監營四件內。一件營上。三件勅使所經邑分上。開城府江華府江原監營洪忠監營全羅監營慶尙監營咸鏡監營。各一件營上事。自本院依例成有旨下送京各司。應爲頒賜二十三件。亦爲依前啓下。頒給之意。敢啓。傳曰。知道。
정조 4년
傳于鄭元始曰。都承旨。入侍。
정조 4년
金宇鎭啓曰。禁衛營御營廳將官來言。今日本營本廳軍兵。日次私習云矣。敢啓。傳曰。知道。
정조 4년
傳于鄭元始曰。禮房承旨入侍。
정조 4년
徐有防啓曰。今此延祥詩製述官中。時無職名人員。令該曹口傳付軍職。何如。傳曰。知道。
정조 4년
徐有防啓曰。延祥詩製述人。旣已抄啓矣。弘文提學李性源。待明朝牌招。以爲出韻科次之地。何如。傳曰。允。
정조 4년
傳于金履禧曰。文書歲前當爲磨勘。刑曹判書牌招。
정조 4년
鄭元始啓曰。詞訟處地。委屬可悶。漢城判尹李命植。一體牌招。何如。傳曰。允。
정조 4년
傳于金履禧曰。刑曹判書更爲牌招。
정조 4년
金履禧啓曰。刑曹判書徐浩修。再牌不進推考傳旨今方捧入。而特敎之下。連爲召牌。尙不膺命。事體所在。誠極未安。所當更請牌招。而係是一日三牌。何以爲之。敢稟。傳曰。更爲牌招。
정조 4년
徐有防啓曰。假注書李集斗。身病猝重。勢難察任。今姑改差。何如。傳曰。允。
정조 4년
假注書望。李集斗改差代。趙興鎭爲假注書。
정조 4년
吏曹。口傳政事。長淵縣監柳孝源。通津府使成玉相換。
정조 4년
傳于徐有防曰。坐直承旨。入侍。
정조 4년
備忘記。傳于金履禧曰。諸道文案畢到。而歲前勢難回啓。歲飜後刑曹堂上。會直本曹。詳細閱實。各其啓本。隨見鱗次回啓。以爲預先考覽之地。不必該堂。往議大臣。酌決日。大臣秋堂入侍稟定。
정조 4년
備忘記。傳于金履禧曰。長湍府金龍孫獄事。元犯以龍孫懸錄。高之方歸之干犯。大扺獄體至嚴。人命至重。先觀情理。次論手勢。又若多人合謀。髣髴疑亂者。必分首從然後。始乃成獄。亶出於欽恤之意。而今此獄案。疑端甚多。姑撮其最著易見者言之。當初欲取寡女。謀議馱來者卽之方。而之方乃是本事之首犯。而龍孫不過隨從。一可疑也。及其抱出寡女。付之元世。爲洞人所見逐。不得負來。則之方憤愧之心。必倍於龍孫。而移怒之擧。當先於元世。二可疑也。歸到峴上之後。至以由汝不力。事意不諧等語。之方向元世極口肆詆。仍成爭閧之端。則與元世對頭相鬪者。非之方而何。三可疑也。龍孫乘醉緊踢。而元世卽地蹲坐云者。出於太位點乭等之招。而太位則之方之同姓。點乭則之方之切姻。欲爲之方之右祖。固是常情。安足爲明澄乎。四可疑也。雖以太位等之右祖之方。若其龍孫下來。之方獨留之說。猶不敢諱。五可疑也。元世之致命。在於之方獨留之時。六可疑也。之方若無所犯。何故逃避。龍孫若是正犯。何敢傳訃。七可疑也。暫時逃避。猶可諉之愚迷慌怯。而何乃至於四歲藏蹤。改易名字。及其被捉。出避軍役之言。尤見其窘遁。八可疑也。蓋元世之縊痕。非自縊。則明矣。龍孫旣與太位等。先爲下來。而之方落後。則非龍孫之所縊。明矣。然則縊項一節。非之方之所獨爲乎。如使之方。初不踢打元世。而龍孫獨爲犯手。則爲之方者。唯當與太位等。傍觀非證。歸罪龍孫之不暇。豈肯獨自落後。作此慘毒之擧乎。推此觀之。則其初踢打之際。亦必之方爲首。龍孫爲從。斷然可知。設令元世旣死之後。假作自縊之狀。之方固難逭於一律。而之方之落後。不過霎時。太位之上去。已無縊索。頷頦之間。猶有微痕。之方之所勒縊。似在一縷未絶之前也。將死之喘。略犯手勢。則舌不吐扺齒之合於無冤錄。亦無足怪矣。其爲兇獰。尤不忍言。之方之爲正犯。決無可疑。惟其情理之深重如此。故觀渠前後招辭。龍孫之供。頗有條理。之方之招。專事粧撰。初覆檢官之不待之方斯得。遽以龍孫爲正犯者。已失之輕先。而今則之方。旣已就囚。首從尙此倒置。未知何所據而然乎。若不及今審覈得正。不但無以償死者之命。亦非所以重獄體之意。卿其別定剛明査官。與主推官服同會推。使之除尋常嚴刑究問。期於得情。正犯則以高之方改錄。係是不容已之事。卿其亦爲知悉。名在推官者。此等獄事。早能參以事情。出其意見。論報于卿。則豈有此縷縷辭敎。如是提飭之後。又復延拖。就緖無期。當該推官査官。嚴加勘繩。斷不饒貸。竝以此意。卿其各別嚴飭事。下諭京畿監司處。
정조 4년
金宇鎭。以備邊司言啓曰。卽見禮曹粘目。則倭館東大廳西行廊五十六間。沒數燒燼。門門五處各一間。亦爲燒毁。恤典依康熙戊子例。公木三同。米五十石題給。不必問慰。而事係邊情。請令廟堂稟處矣。取考戊子前例。則無送譯問慰之事。而只有米木題給之例。今亦依此擧行之意。分付。何如。傳曰。允。
정조 4년
金履禧。以義禁府言啓曰。時囚罪人宋文述。原情公事判付內。待畢納先放送草記事。命下矣。宋文述之所修日記。今已畢納云。卽爲放送之意。敢啓。傳曰。知道。
정조 4년
又以義禁府言啓曰。時囚罪人金斗烈李章漢兪漢鼎沈㶊之韓載範李邦祚韓光湜等。原情公事判付內議處。仍以草記照律事。命下矣。金斗烈段。渠旣稷山縣之原定兼官。則謂有腫病。不爲兼察。致使莫重兵符。屢日無主管之人。事極可駭。罪取考律文。則大明律不應爲條。有曰。凡不應得爲而爲之。事理重者杖八十。大典推斷條。有曰。犯私罪杖八十。奪告身三等云。金斗烈杖八十收贖。奪告身三等放送。李章漢段。國家三尺。殺獄最重。則鎭夏之所犯。何等凶悖。身爲守宰。固當嚴覈論報。而屢次分疏者。其聽人私囑之跡。有不可自掩。究厥所以。極爲可駭。罪取考律文。則大明律囑託公事條。有曰。凡官吏曲法囑託公事。事已施行者杖一百。大典推斷條。有曰。犯私罪杖一百決杖。告身盡行追奪。先朝受敎內。王府決杖者。代以金贖矣。李章漢杖一百收贖。告身盡行追奪放送。兪漢鼎段。還穀事體。何等嚴重。而四千五百餘石加分。雖曰。報營。揆以法例。不可無罪。流來反作。雖以覈出報營納供。欲爲自明之計。未盡收殺之數。至於八千餘石之多。則以其自明之供。決難容貸罪。取考律文。則大明律不應爲條。有曰。凡不應得爲而爲之。事理重者杖八十。錢糧互相覺察條。有曰。凡倉庫官吏庫子。互相覺察。係官錢糧。已出倉庫。而失覺察者杖一百。名例有曰。二罪俱發。以重者論。大典推斷條。有曰。犯私罪杖一百決杖。告身盡行追奪。先朝受敎內。王府決杖者。代以金贖矣。兪漢鼎從重論杖一百收贖。告身盡行追奪放送。沈㶊之段。還穀事體。何等嚴重。而身爲守宰。一任奸吏之反弄。吏逋之四百餘石。混錄於已捧者。已是見瞞。吏輩之五千餘石私分私反。又未覺察。其昏謬不職之狀。俱萬萬可駭。不有法意。擅自加分之數。亦至於二千九百餘石之多。尤極痛駭。罪取考律文。則大明律錢糧互相覺察條。有曰。官吏庫子。互相覺察。係官錢糧。已出倉庫。而失覺察者杖一百。續大典倉庫條。有曰。還上留庫中。加分不及半者。勿論石數奪告身。大明律不應爲條。有曰。凡不應得爲而爲之。事理重者杖八十。名例有曰。二罪俱發。以重者論。大典推斷條。有曰。犯私罪杖一百決杖。告身盡行追奪。先朝受敎內。王府決杖者。代以金贖矣。沈㶊之從重論杖一百收贖。告身盡行追奪放送。韓載範段。餉穀事體。何等嚴重。而身爲鎭將。恣意反作之數。至於七十餘石之多。極涉可駭。罪取考律文。續大典倉庫條。有曰。虛錄反作守令。徒三年定配。又五年禁錮。大典推斷條。有犯私罪杖一百以上之罪。告身盡行追奪。續大典推斷條。有曰。徒流以下之罪。喪前所犯。喪後發覺者。從勘斷收贖云。韓載範徒三年定配。以喪前所犯收贖。而告身盡行追奪。五年禁錮放送。韓光湜李邦祚等段。還上事體。何等嚴重。而韓光湜之流來虛錄。掩置不報。固已可駭。在任時兩年虛錄反作之數。亦爲千餘石之多。極涉痛駭。李邦祚段。六百餘石。虛錄反作。雖諉之於後官。道臣旣已詳覈狀聞。則渠焉敢發明乎。其爲情狀。尤極痛駭。罪取考律文。則續大典倉庫條。有曰。虛錄反作守令。徒三年定配。又五年禁錮。掩置之後官徒配。大典推斷條。有曰。犯私罪杖一百以上之罪。告身盡行追奪。名例。有曰。二罪俱發。以重者論云矣。韓光湜從重論。告身盡行追奪。五年禁錮。洪忠道鎭川縣長楊驛徒三年定配。李邦祚告身盡行追奪。五年禁錮。黃海道白川郡金谷驛徒三年定配。而竝以議啓內辭意。俱罪目。依例發遣府書吏羅將。押送于各其配所。何如。傳曰。允。有功議者。各減一等。其中報營加分人。旣令詳考。年前關西守令處分事。使之照律。此草記中。無此句語。呈其加分外。他罪竝發而然乎。更爲枚擧實狀草記。
정조 4년
又以義禁府言啓曰。白川郡守權中立。延安府使李雨培等。令該府處之事。傳旨。啓下矣。權中立李雨培。俱在任所云。依例發遣府羅將。竝拿來。何如。傳曰。允。
정조 4년
又以義禁府言啓曰。保放罪人朴宗郁。差待日暖。還囚後勘律事。命下矣。今日則日寒稍解。還囚後議處之意。敢啓。傳曰。知道。
정조 4년
庚子十二月二十六日。兼春秋朴行淳。義禁府啓目。前大將李柱國。以多率騶從。攔入闕門罪。議處。何如。啓。傳曰。供辭雖甚不分明。更令捧供。徒涉屑越。旣施削職之典。姑爲付過放送爲良如敎。
정조 4년
義禁府啓目。向前南鶴聞所犯。加分那移。更爲査稟。刑具客謗。發問取招。何如。啓。傳曰。依允。
정조 4년
義禁府啓目。前營將朴宗郁。習操時駭妄之罪。告身收贖。啓。傳曰。依允。功減一等爲良如敎。
정조 4년
義禁府啓目。星州前牧使李河永。以還穀之擅用。刑具之違式罪。刑推得情。何如。啓。傳曰。除刑推。歲前連値齋日。待明朝。以草記議處爲良如敎。
정조 4년
司僕寺啓目。因濟州牧使金永綬啓本。監牧官帖文成送之意。分付該曹。何如。啓。傳曰。依允。
정조 4년
庚子十二月二十六日巳時。上御誠正閣。都承旨入侍時。行都承旨鄭元始。記事官金載瓚。編修官文采五。記事官徐龍輔。以次進伏訖。上曰。直提學。入侍。直提學鄭民始。進伏。命書傳敎曰。禮房承旨。馳詣宗廟景慕宮。左副承旨。馳詣社稷永禧殿。奉審摘奸以來。上曰。李得臣疏事。豈無聞知者乎。民始曰。聞李得臣送疏草於朴祐源及臣。而臣則適不在家。果不得見之矣。且使設有可言之事。渠是改正大諫。宜不敢以言官自居。而況此莫重莫大之事乎。上曰。若此不已。則此輩之自以爲漆室憂嘆。而謂此事可言。謂寡人樂聞者必多矣。尙何可言。民始曰。寧有是理。若或有如此之人。則臣等。豈不聞之耶。上曰。凡爲予臣子者。不復以此事云云。然後乃可以安予心而正義理矣。昨日事。尤可寒心。承旨有一言乎。三司有一言乎。民始曰。昨日臣亦不言。卽臣之罪也。自承昨日之敎。忽欲忘生鑽地不得矣。上曰。以予所處之地。人若於此等義理。或有如何之心。或發如何之言。將置予於何地乎。雖使常人。設以心揣予今日之心。則將作何心耶。民始曰。此等之類。以德師載翰治之。然後不復出矣。上曰。面陰背陽。口然而心不然者。觀以外面。則雖勝於師翰。而予所以切憤至痛。尤有甚於師翰矣。凡懷至痛之人。每有自歉之心。今予所處。不幸當此。而予亦自以爲人必以予爲如何。慙痛交至。一膜在中。若見人言之及此。則心焉若驚。痛毁益新。況予近日之心。當復如何。民始曰。人心迷蕩。隨衆波奔。東頹則東趍。西頹則西趍。擧沒料量之心。至有此等之類。無論爲是爲非。人有料量而後。人而爲人矣。上曰。存諸中者。發於外。凡有如何之心者。每出如此之言。今雖口不言。而安知無此等心腸耶。天下無是理也。民始曰。臣昨日以後。尤無意於世事矣。目今朝廷。無一事可恃。無一人可信。惟當同驅竝收。任使於前。可用則用之。得罪者罪之而已。有不可先事照燭。自以爲知人矣。世道如此。人心如此。臣亦實無以措手而事君矣。上曰。近日少有一事。則便若波動。隨東隨西。莫適所向。與此人而做甚事乎。然而滿朝皆此人。擧世亦此人。何處覓得來別般人做治耶。予亦莫省其所以也。民始曰。一心閒淡如李鎭衡者。亦自不易也。至以今番事。自上若曰。此疏是矣。必見滿朝曰。是矣。擧世曰。是矣。此如是彼如是。必將蠭起而蠅集矣。以此人心。將何以爲國乎。環顧歷數。有才諝者。幾人耶。有力量者。幾人耶。有氣節凮裁者。幾人耶。幸免疆場之憂。亦無水旱之災。而猶不能補罅苴漏。以冀目前之無事。靜言思之。實不知稅駕於何地。憂歎罔措。猶是歇後語爾。上曰。然矣。命退。諸臣以次出。
정조 4년
庚子十二月二十六日午時。上御誠正閣。禮房承旨直閣。同爲入侍時。右承旨徐有防。直閣徐鼎修。記事官金載瓚。編修官文采五。記事官徐龍輔。以次進伏訖。上曰。左副承旨入侍。左副承旨金宇鎭進伏。上曰。北伯拿處擧條。旣以令戶判考奏爲批。戶曹考出後。草記以聞。分付。上曰。藥房提調。入侍。賤臣與藥房提調金華鎭進伏。上曰。草記。何以爲之乎。華鎭曰。方使之考出前例。而草記則未及爲之矣。命有防書傳敎曰。延曙察訪李時秀。副修撰除授。又命書傳敎曰。別軍職番次。不成貌樣。長淵縣監柳孝源。畿邑守令中相換。命退。諸臣以次出。
정조 4년
行都承旨鄭元始坐。行左承旨洪檢坐。右承旨徐有防坐直。左副承旨朴祐源坐。右副承旨金宇鎭式暇。同副承旨鄭志儉坐直。注書金載瓚仕一員未差。假注書趙興鎭仕直。事變假注書徐美修仕。
정조 4년
藥房提調臣金華鎭。副提調臣鄭元始啓曰。伏未審日間。聖體。若何。王大妃殿症候。益有差勝之節乎。今日臣等。率諸御醫。入侍。仰承諸節爲宜。惠慶宮氣候。何如。臣等不任區區伏慮。敢來問安。竝此仰稟。答曰。知道。慈殿慈宮氣候一樣。待後日次入侍。
정조 4년
金宇鎭啓曰。奎章閣直閣。有實職則爲兼職。無實職則爲實職。旣有筵稟定式。其後遵行。非止一再。再昨直閣徐鼎修。本職許遞之後。又有令該曹卽付之敎。而該曹矇不擧行。又勤聖敎。事體所在。萬萬未安。當該赴政堂上。從重推考。何如。傳曰。允。
정조 4년
傳于金宇鎭曰。奎章閣直閣徐鼎修。本職許遞後。有單付直閣之敎。而再昨日政。不爲擧行之由。問啓事。命下矣。問于吏曹參議李敬養。則以爲奎章閣直閣。本職許遞。卽付直閣事命下。而旣是特敎。則傳旨雖未下。實銜單子。當卽入啓。而臣昏謬不察。拘於傳旨之未下。不卽擧行。致有此問啓之命。臣不勝惶恐待罪云矣。敢啓。傳曰。知事事迷錯。及有提問。則輒稱昏謬不察。繼請待罪。待罪訖可休矣。勿待罪。此後每事改昏爲明。無至重勘之地。可也。
정조 4년
鄭元始啓曰。判尹李命植。昨日違召。今日又不出肅。事甚未安。卽爲牌招察任。何如。傳曰。允。
정조 4년
備忘記。傳于徐有防曰。全州營將吳載光。淸城僉使李敦濡下直。各長弓一張。長箭一部。片箭一部。筒兒一個賜給。
정조 4년
傳于洪檢曰。都承旨。入侍。
정조 4년
傳于鄭元始曰。自二十八日。至來初一日禁牌。
정조 4년
承旨前望單子。入之。朴祐源落點。
정조 4년
玉堂前望單子。入之。徐鼎修落點。
정조 4년
兵曹。口傳政事。副司果沈命德洪明浩金履正林錫喆權以綱鄭益祚李命勳兪兵柱李顯永。
정조 4년
金宇鎭啓曰。新除授坡知僉使李輔國。承重祖母。今年八十歲。法不當遠離赴任。呈狀乞遞。邊將之親年七十五歲以上者。許遞其任。載在法典。依例改差。何如。傳曰。允。
정조 4년
鄭志儉。以扈衛廳別將。以大將意啓曰。別將魚道采。以其身病。呈狀乞遞。今姑改差。何如。傳曰。允。
정조 4년
又以訓鍊都監言啓曰。本局把摠柳鎭豐。身病甚重。勢難察任。改差。何如。傳曰。允。
정조 4년
又以義禁府言啓曰。時囚罪人李章漢沈㶊之兪漢鼎等。各杖一百收贖。告身盡行追奪。金斗烈杖八十收贖。奪告身三等。韓載範徒三年定配。以喪前所犯收贖。告身盡行追奪。又五年禁錮。李邦祚韓光湜等。告身盡行追奪。徒三年定配。又五年禁錮。照律草記批旨內。有功議者。各減一等。其中報營加分人。旣令詳考年前關西守令之處分事。使之照律。此草記無此句語。豈其加分外。他罪竝發而然乎。更爲枚擧實狀。草記事命下矣。李章漢韓載範等。無功議云。而沈㶊之十三代祖澮。佐理功臣錦陽尉五寸親。兪漢鼎父彦哲。揚武原從功臣光城府院君異姓三寸親云。竝功議各減一等。杖八十收贖。奪告身三等放送。金斗烈高祖萬基。保社功臣光城府院君玄孫。功議各減一等。杖六十收贖。奪告身一等放送。李邦祚十代祖溥。靖難功臣。韓光湜十三代祖尙敬。開國功臣云。竝功減一等。各告身盡行追奪。又五年禁錮。徒三年半定配。而今番照律草記。依判付。取考伊時關西守令等勘處時文案。則報營加分。皆以公罪收贖矣。今此兪漢鼎罪狀中。加分一事。旣曰。報營。則當以公罪杖八十收贖放送。而又有流來反作未盡收殺。不能覺察之罪。以二罪俱發。從重論杖一百收贖。告身盡行追奪照律。故原草記中公罪一款。不爲擧論之意。敢啓。傳曰。知道。
정조 4년
又以義禁府言啓曰。時囚罪人李河永。口招公事判付內。以草記議處事命下矣。李河永段。還穀法意。何等至嚴。而身爲守令。停退中五百石。雖諉之見瞞奸吏。加數勘薄。已極萬萬可駭。而仍以防結賑資。擅自貸用。遞歸之時。雖以價本備置云。而其那移之罪。在所難免。至於舊還出秩時。又不能覺察。乃有此再徵耗條。以貽無窮之弊。究厥所犯。節節痛駭。以此以彼。合置重勘。以此照律。何如。傳曰。允。
정조 4년
掌令尹行晉啓曰。請大靜縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請南海縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請定配罪人孫效忠等。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。措辭見上答曰。不允。第五件六件事。亟停勿煩。
정조 4년
司諫李東郁疏曰。伏以臣本以鹵質。濫蒙洪造。前後踐歷。罔非踰分。絲毫蔑補。愧懼徒積。迺者。薇垣除旨。遽下於合辭方張之時。義重沐浴。顚倒出肅。而曠日虛縻。冞切悚恧。第臣有情私之萬萬煎迫者。臣母今年七十有八矣。素抱貞疾。居恒懍惙。近因日氣之不調。猝忝感冒。諸般症形。一倍危劇。頭疼而精神昏瞀。膈滯而酌飮不下。委頓牀玆。不省人事。連試藥餌。少無分效。臣以終鮮之身。左右扶將。日夜焦遑。以此情理。暫時離捨。斷無其望。今者常參有命。召牌嚴臨。而無路趍承。臣罪至此。益無所逃。玆敢疾聲呼籲於天地父母之前。伏乞聖慈。俯垂矜諒。亟削臣所叨之職。以便救護。仍治臣瀆擾之罪。以肅朝綱。不勝幸甚。省疏具悉。爾其勿辭。救護母病。
정조 4년
同成均金鍾秀疏曰。伏以臣於前月末。猥控悲若之私。申上歸養之請。及承聖批。首以臣離陛日久。特示戀意。重命臣將毋上來。勉以兩便。臣百回奉讀。感淚盈襟。而獨無奈有足如靡。轉身無路。則只自伏地戰恐。日夕俟勘。不自意又伏奉本道及內閣所宣示。本月十三日傳敎下者。十行恩言。丁寧諄複。誨責備至。辭旨截嚴。臣於是震懍隕越。直欲鑽地以入而不可得也。噫。以臣之受恩罔極。目下情私。苟或萬有一可强而猶且懷奸圖便。敢欲厚欺聖明。則此其罪萬死而有餘。縱聖上憐而不誅。神明必殛之矣。將毋一款之末由。奉承德意。臣於前後兩疏。已悉陳之。臣母篤老貞疾。逐歲益深。牀席爲命。居常懍懍。況自臣兄死後。驚哀添疾。精神氣力。落下數層。起身登程。萬無其望。棲屑京邸。尤非可論。則强扶携就旅食。以規一己之榮利。此非臣之所敢出也。且聖上之趣令臣將母者。豈非以上京之後。容或有從宦之道耶。則此有大不然者。臣之不堪暫時離側。在鄕在京一也。國朝許養之典。亦未嘗以京外異視。則假令臣盡室在京。其不可從宦也決矣。然則求退更進。是誠何等行止。而上京不從宦。亦何補於公哉。噫。臣之不肖。百無一能。而惟於官職去就。未嘗敢虛作退遜之態。以爲索價邀寵之計。此則天日之明。庶幾俯燭之矣。今乃冥然悍然。若不知聖恩之難孤。威命之可畏。則是其中必有萬不獲已者存焉爾。伏惟聖上之於賤臣。從前所以體諒而曲遂之者。恩浹骨髓。臣家百口之銘鏤感戴。與天無極。而獨於此至悲至切之情懇。終未蒙矜察。古之人。有一言感主者。而臣則至再至三。號呼已窮。聰聽逾邈。此莫非臣誠淺命窮之致。嗚呼。聖眷日隆。而臣罪日積。將不免生爲負國之人。死作不瞑之鬼。寧不悲哉。至於閣務抛置之敎。有不勝萬萬惶恐者。臣於夏間。親承着心整理之聖敎。而不幸事故層生。遂不得更入京闕。則回授無故之人。俾成命毋滯。寔係時急事宜。而緣臣乞養未準請之前。不敢另拈先請。以致內閣規模至今未立。朝廷命令。由是不行。臣每一念至。如負大何。今承聖敎。益無所逃罪。惟有遄被威譴。可免兩病公私。嶺海鈇越。惟命是俟。噫。臣一出都門。行及半歲。歲色垂窮。瞻天無階。犬馬之戀。寤寐如結。北望五雲。臨疏於悒。伏乞聖上。亟勘臣方命逋召之罪。然後仍命有司。準臣所請。俾臣母子。涵囿於大化之中。以畢餘年。實公私之幸也。臣無任云云。答曰。省疏具悉。信如卿言。將無見卿之時乎。卿其勿辭。
정조 4년
慶尙監司李文源疏曰。伏以臣性本愚陋。識又空疎。僥倖一第。非福伊災。特因先故。厚蒙國恩。釋褐未半紀。而居然至下大夫之列。尋常愧懼。如集于木。前後歷試。無往非罪。而至於畿邑邊府。亦不能報效其萬一。觸事生疣。自速大戾。何幸聖度包容。薄勘旋宥。恩言鄭重。寵除聯翩。乃者嶺臬新命。又下於千萬夢想之外。臣惝怳霣越。莫省攸措。臣之本末長短。莫逃於淵鑑之明。則不知殿下。何所取於臣。而曲加剪拂。乃至於此哉。以文學則於經於史。全未通涉。以才諝則無大無小。一皆糊塗。雖在閒司漫職。尙難堪承。方面重任。何嘗彷彿於臣身哉。況此嶠南大藩。素稱難治。七十州人齒殷盛。而訟獄極繁。左右道穀簿浩漫。而奸弊日滋。至若黜陟之責。關防之憂。比他道不啻倍蓰。雖以前輩之長於政事者。莫不逡巡於此任。顧臣無似。尤何敢冒居乎。嗚呼。古人云。士爲知已者死。在敵以下。猶尙如此。以臣至庸極陋之姿。荷殿下特達之知。臣雖頑如木石。豈不欲生死向前。以圖涓埃之報。而其奈尺木之支大廈。僬僥之負千鈞。何哉。且念淸朝才彦。指不勝屈。而以臣再試州郡。輒致顚沛者。遽爾畀之。不少難愼者。亦豈不有欠於綜核之政乎。反復揣量。承膺無路。略控短章。仰暴衷懇。伏乞聖慈。俯垂諒察。將臣所授職名。亟賜鐫改。俾國事不至僨誤。私分得以少安。不勝萬幸。臣無任云云。答曰。省疏具悉。卿其勿辭。速往欽哉。
정조 4년
吏曹判書李衍祥疏曰。伏以臣悰地窮苦。資性弊劣。其於銓衡重任。萬萬不稱。而濫荷不世之殊眷。周流東西於半歲之內。委毗隆深。光寵赫然。此豈臣意想之攸及哉。宜畢循墻之懇。期蒙禠鞶之恩。而忱誠淺薄。旣無以孚格天聽。操執荏弱。終不能膠守微分。次第承膺。挨過大政。擬呈三告之單。佇承一兪之音。忽不自意。恩由旣假。特宣再度之批。飭敎截嚴。仍降五牌之召。臣於是未暇他計。顚倒趍詣於常參之列。而一出徑遽。惶蹙轉甚。夫豈有因仍蹲冒之理哉。念臣當遞之義。本自較然。銓官之再經都政。便成不易之瓜限。而臣旣夏掌武選。冬管文部。政曹之瓜。今已熟矣。若其臨政注擬。醜拙百出。蓋以聞見素褊。罥礙多方。每當一窠。左右顧詢。精力耗短。擧止憒憊。窘態莫掩。傍觀悶笑。秪宜早自罷去。不底重損國體。至於禁都之望。初嘗呼擬於少退之時。更未點檢於還入之後。竟致遺落。至有承宣問備之奏。固已惶霣無地。武窠留置。又被大僚重推之請。不職之罪。尤無所逃。一倍恧縮。殆難自容。而伊日事狀。旣蒙天鑑之俯燭。固不敢更事煩暴。況臣方欲陳章蘄免之際。咎衅斯著。亦爲所必遞之一端。則慙悚雖切。爲幸亦大。其何敢費辭自解也哉。噫。應遞之大閑。不當踰月。繆之重戾。亦難倖逭。玆敢披瀝微懇。仰瀆崇聽。伏願聖明。俯賜諒察。亟命鐫遞。仍賜重勘。以安私分。不勝幸甚。答曰。省疏具悉。卿之虛閒。予所嘉尙。卿其勿辭行公。
정조 4년
漢城判尹李命植疏曰。伏以臣於疾病蟄伏中。忽伏奉寵擢之命。除旨踵至。臣聞命以來。惝怳驚懼。歷日靡定。莫知何由而致此。只不禁感涕之涔涔下也。夫九卿峻秩也。非有功能表著。素爲人望所推者。未或居之。顧臣素門鹵姿。品居中下。而內外踐歷。固皆踰分。前後官守。無一寸長。滚到亞卿。已是期嚮之外。其可有更進一步之望。而重以新經死疾。大勢雖得少愈。餘證尙爾彌苦。七朔沈綿。精力已竭。凡百事爲。强半遺忘。聽官全塞蟻鬪。雷鳴有時錯認。自分病廢之人。永絶當世之念。向來又被白簡。墨猶未乾。杜門自訟。不敢爲出脚之計。此所以未卽出肅於地部之除。而豈意宿辜未勘於慢命。誤恩遽至於進秩耶。連日召牌之下。未克秪承。揆以義分。非不知竭蹶趍造。以伸感激之私。戀結之忱。而誠以官人國家之重典。出處人臣之大防。上不可濫授。以累則哲之明。下不可冒膺。以壞辭受之節故耳。不特此也。竊伏念京兆劇務。詞訟繁委。禁條孔多。雖使聰明强力者當之。猶或逡巡。今臣昏耗如此。重聽如此。必將憒憒失職。僨誤而後已。亦豈綜名責實之義乎。公則有濫竽之歎。私則有過福之畏。臣豈敢爲循例張皇。徒占克讓之名哉。伏乞聖上。特垂體念。亟令收還臣新授職秩。以重公器。以安私分。不勝大願。答曰。省疏具悉。實循久次。卿其勿辭行公。
정조 4년
左議政徐命善箚曰。伏以臣數旬牀笫。一疾沈淹。不能獲隨諸臣之後。自伸覲光之誠。有臣如此。生不如死。卽伏聞。大司諫李得臣。忽以重臣李福源疏事。有所附陳於疏末云。噫嘻。此何擧也。臣病昏涔涔之中。不覺蹶然而起。不料人之無狀無嚴。至於此極也。嗚呼。重臣之疏。豈得已哉。此是諸臣所不敢言。聖上所不忍聞。苟非大關係處。則爲今日臣子者。何可容易仰陳於殿下之前哉。嗚呼。逆案寢遠。隄防日弛。義理有漸晦之慮。彝倫有漸壞之憂。擧一世駸駸然。將不知君君臣臣之義。重臣之疏。非不知慼我聖心。而苟不顯言明辨。扶植此大義。則無以闡揚我聖上至孝聖德也。是以重臣流涕而言之。聖上流涕而答之。此正君臣上下。哀痛迫不得已處。而得臣則念無至誠惻怛之意。敢爲等閑塞責之計。略略數語。提及於條陳之下。有若可以尋常說通者然。不顧貽慼於聖明。罔念反傷於義理。究其心跡。萬萬駭憤。此等之類。若不嚴加處分。則將何以靖人心鎭世道乎。臣謂李得臣。設鞫嚴問。斷不可已也。臣憂憤所激。略貢微忱。而力疾構箚。神思淺短。語欠別白。意未條暢。不勝惶恐之至。取進止。批答出傳敎
정조 4년
庚子十二月二十七日。兼春秋朴行淳。義禁府啓目。守門將金振洙。莫重闕門。擅離直所罪。刑推得情。何如。啓。傳曰。今番則參酌勿汰。分揀放送爲良如敎。
정조 4년
義禁府啓目。南鶴聞旣已直招。竝只議處。行査一款置之。何如。啓。傳曰。依允。
정조 4년
義禁府啓。前牧使李河永。以還穀幻弄罪。流三千里定配。啓。傳曰。功議各減一等爲良如敎。
정조 4년
行都承旨鄭元始坐。行左承旨洪檢坐直。右承旨徐有防坐。左副承旨朴祐源坐直。右副承旨金宇鎭坐。同副承旨鄭志儉坐。注書金載瓚仕一員未差。假注書趙興鎭仕直。事變假注書徐美修仕。
정조 4년
傳于鄭元始曰。左副承旨。入侍。
정조 4년
傳于鄭元始曰。右承旨。入侍。
정조 4년
洪檢啓曰。判尹李命植。承批之後。今日又不出肅。事甚未安。卽爲牌招察任。何如。傳曰。允。
정조 4년
傳于洪檢曰。承旨。入侍。
정조 4년
備忘記。傳于金宇鎭曰。明日誓戒。適値除夕。軍兵磨鍊節目中。禁軍只入直人殿庭排立。階上則亦以入直中除出二十人排立。槍劍軍椎牌軍別破陣竝除之。挾輦軍以弘化門入直八十名除出排立。駕前別抄置之。
정조 4년
以平安監司鄭尙淳狀啓。今十一月墨品不精。惶恐待罪事。傳于鄭志儉曰。勿待罪事。回諭。
정조 4년
朴祐源。以吏曹言啓曰。卽接通禮院牒報。則明日親臨誓戒時。左右通禮。不可不備。而左通禮權德訓在外未肅拜云。今姑改差。其代。口傳備擬之意。敢啓。傳曰。知道。
정조 4년
吏曹。口傳政事。以金光岳爲左通禮。
정조 4년
朴祐源。以義禁府言啓曰。時囚罪人李河永。杖一百收贖。告身盡行追奪。流三千里定配事。照律公事判付內。功議各減一等啓下矣。李河永功議各減一等。杖九十收贖。告身盡行追奪。洪忠道保寧縣靑淵驛。徒二年半定配。而以議啓內辭意。俱罪目。依例發遣府羅將。押送配所。何如。傳曰。允。
정조 4년
朴祐源。以訓鍊都監言啓曰。今十二月二十八日二十九日年終擧起火時。次知將軍將校及兼別破陣等。容貌年歲。起火數爻。竝別單書入之意。敢啓。傳曰。知道。
정조 4년
又以左右捕盜言啓曰。依下敎。銀器偸竊罪人。內局大廳直私奴泰山。竝贓捉得究覈。則偸出情節。箇箇遲晩納招之意。敢啓。傳曰。知道。
정조 4년
持平李兢淵啓曰。請大靜縣爲奴罪人金壽賢。更令王府。設鞫嚴問。依律處斷。請爲奴罪人河翼龍金重得等。亟令王府。設鞫得情。快正王法。請海南縣爲奴罪人李弘濟。亟令王府。設鞫嚴問。請大靜縣定配罪人聖中。削版罪人有臣宗甲義駿等。竝令王府。設鞫嚴問。期於得情。快正王法。請海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請定配罪人孫效忠等。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。答府曰。不允。第五件六件事。亟停勿煩。措辭見上
정조 4년
兵曹判書李性源疏曰。伏以臣以尺寸無所長之質。承千萬不能勝之任。自有除命。決知僨誤。而銜恩怵義。逃遁不得。晏然行公。今已浹月。一經大政。瘡疣畢露。東塗西抹。昏謬憒憒之狀。已莫逃於淵鑑之下。一望一擬。曾不能少副我聖上。委寄之盛意。點檢政紙。尤悔百端。特敎旣勤於前後。問備相繼於筵席。惶隕恧蹙。靡所容措。而譴罰不加。責勉彌重。三告未徹。五牌薦臨。不敢終違。冒沒復出。擧措顚倒。有愧徒隷。噫。本兵之長。有國重任。銓選人物。特其一事。五營之兵。皆所管轄。六官之列。最稱機密。以臣疎迂一措大。付之一國中權之責。欲使戎務無闕。宿衛增重。不亦舛乎。夫銓官之以大政爲瓜期者。例也。臣之乞遞。非敢襲此例也。亦非敢爲政注事而已也。臣本家世單寒。姿性魯劣。平生聲望。不出下中。晩來科宦。非爲進取。至若淸華之地。權要之任。直是夢想所不倒。只緣四五年來。偏蒙我聖上特達之恩。躐職超資。歲增月益。從前踐歷。罔非踰分。而至於近日。冒竊而極矣。戎政之不足加以貨權。貨權之不足重以文柄。世所稱至要至淸之任。竝華於一身。一時以韋布之拙樣。而忽作熱要之人。以蓬蓽之陋巷。而便成隆赫之門。闔家兢惕。儕友憫歎。今臣所被。雖使古之名碩。眞有望實者當之。尙不免滿盈之懼。以臣伎倆。有此兜攬。物情之所乖。天道之所惡。災患之來。不待明者而知。臣爲是懼。當夜忘寢。當食廢匙。忽忽不樂。如得大病。若不趁今鳴號。作速解免。則區區顚沛。有不暇恤。其於累聖上則哲之明。壞淸朝綜核之政。何哉。言出衷赤。毫無假飾。伏惟聖慈。父母於臣。天地於臣。憐臣之情。察臣之懇。將臣本兼諸任。竝行刊改。以卒生成之澤。不勝大願。臣無任屛營祈懇之至。謹昧死以聞。答曰。省疏具悉。見帶諸任。俱欲試卿。卿其勿辭行公。
정조 4년
庚子十二月二十八日。兼春秋朴行淳。義禁府啓目。南鶴聞所犯諸條。始乃自服。以此照律。何如。啓。傳曰。依允。
정조 4년
行都承旨鄭元始坐。行左承旨洪檢坐。右承旨徐有防坐直。左副承旨朴祐源坐。右副承旨金宇鎭坐直。同副承旨鄭志儉坐。注書金載瓚仕一員未差。假注書趙興鎭仕直。事變假注書徐美修仕。
정조 4년
大殿王大妃殿惠慶宮中宮殿。政院玉堂。單子問安。答曰。知道。大殿王大妃殿中宮殿。朝廷二品以上六曹堂上奉朝賀兩司長官。單子問安。答曰。知道。
정조 4년
備忘記。傳于金宇鎭曰。昨夜爲念軍兵。只以入直排立之命。蓋出於不得已也。更又思之。與正日大異。親享時政府誓戒。其例非今斯今。當此除夕。宜念簡便之方。今夜誓戒。政府爲之。旣非親臨。儀衛勿爲待令事。卽爲分付。
정조 4년
徐有防啓曰。明日正朝望闕禮。依例爲之之意。敢啓。傳曰。知道。
정조 4년
傳于徐有防曰。大臣。入侍。
정조 4년
傳于徐有防曰。禮房承旨。馳詣宗廟永禧殿景慕宮。奉審摘奸以來。
정조 4년
朴祐源。以義禁府言啓曰。時囚罪人曺允精。原情公事判付內。姑爲保放。未照律諸囚。依此判付擧行。金尙斗原情公事判付內。一體保放事。命下矣。曺允精金尙斗。未照律時囚南鶴聞尹光雲等。依判付保放之意。敢啓。傳曰。知道。
정조 4년
持平李羽晉啓曰。請大縣爲奴罪人金壽賢。依律處斷。請興陽縣爲奴罪人河翼龍。南海縣爲奴罪人金重得。亟令王府。設鞫得情。快正王法。請大靜縣定配罪人聖中。亟令王府。設鞫嚴問。期於得情。快正王法。請削版罪人有臣宗甲義駿。竝令王府。設鞫嚴問。依律處斷。請海南縣定配罪人李潤成。更令王府。設鞫得情。施以當律。請楸子島定配罪人趙嵎。亟寢酌處之命。仍令王府。設鞫得情。快正王法。請薪智島荐棘罪人瑩中。設鞫嚴問。快施當律。請濟州牧定配罪人後樂。亟令王府。更加嚴鞫。期於得情。請定配罪人孫效忠等。仍令王府。更加嚴鞫。期於得情。請楸子島安置罪人李普行。亟令王府。拿鞫嚴問。答府曰。不允。第五件六件事。亟停勿煩。措辭見上
정조 4년
庚子十二月二十九日未時。上御誠正閣。左副承旨入侍時。左副承旨朴祐源。記事官金載瓚徐龍輔李集斗。以次進伏訖。命書傳敎曰。意謂卿來參候班。要與之見。聞卿愼節。一向彌留。除夕元朝。皆未克造候云。悵歎之餘。繼又悶慮萬萬。卿其益加善攝。毋以少愈爲忽。待快痊造朝事。遣入侍史官。傳諭于左議政。問病以來。仍令藥院。齎傳蔘料。又命書傳敎曰。非不知情理也。顧今朝廷。位著殆空。此等人。豈可輕捨。前以將來之意。屢有提敎。公私不但無相妨而已。曲察絜矩之義。兼開仕宦之路。則一召再召。無異自劃。是豈所望於此重臣。矧今歲將改矣。職在內閣。無意變動者。已傷分義。而予戀重臣。重臣胡不戀予。如是之不已。雖欲出脚。可謂無節拍。以此以彼。不可一味無警。奎章閣提學金鍾秀。罷職。命退。承史以次出。
정조 4년
庚子十二月二十九日申時。上御誠正閣。大臣入侍時。領議政金尙喆。領敦寧李溵。領府事鄭弘淳。右議政李徽之。右副承旨金宇鎭。記事官金載瓚。編修官文采五。記事官李集斗。以次進伏訖。尙喆等曰。日間。聖體。若何。上曰。一樣矣。王大妃殿氣候。何如。上曰。一樣矣。惠慶宮氣候。何如。上曰。一樣矣。尙喆曰。歲籥將改新年華祝。益倍于前矣。上曰。來正則卿入耆社矣。上謂溵曰。卿疾近則。何如。溵曰。尙無差完之期矣。上謂弘淳曰。卿之所愼。何如。弘淳曰。少勝而尙未快愈矣。上謂尙喆曰。日前卿箚。可見卿心。予果有意。而姑不賜答矣。仍親賜批答。尙喆起而雙擎拜而俯讀。又起而對曰。臣誠惶恐。而臣苟聖上閔極之恩。年位至此。來日以後。便有大防存焉。莫非壽考之化。陶鑄之德。臣誠感激隕越。不知所報。敢於將退之日。略陳一得之見。而識淺文短。辭不達意。今承恩批。不省所措矣。上曰。來年卿爲七旬。今日予欲一見。而適有小饌。故使卿等入來矣。仍命宣饌。上曰。卿將告退。左相亦病甚。國事無可言矣。尙喆曰。如臣老朽。雖不退。何褫哉。左相病今向差。不日當造朝矣。上曰。今夜將親臨誓戒。日寒如此爲慮。百官之勞苦。不得已停止矣。僉曰。玉體勞動。實爲悶迫。俄承停行之命。下情不勝忻幸矣。命大臣先退。命書傳敎曰。夜當將事。早曉開門。則疲於酬應。明日問安。差晏爲之。闕門亦勿早開。皆令以此知悉。命退。承史以次出。
정조 5년
行都承旨鄭元始坐。行左承旨洪檢坐。右承旨徐有防坐直。左副承旨朴祐源坐直。右副承旨金宇鎭坐。同副承旨鄭志儉坐。注書金載瓚仕一員未差。假注書趙興鎭仕直。事變假注書徐美修仕。
정조 5년
上在昌德宮。停常參經筵。
정조 5년
大殿王大妃殿惠慶宮中宮殿。奎章閣政院玉堂單子問安。答曰。知道。
정조 5년
大殿王大妃殿惠慶宮中宮殿。朝廷二品以上六曹堂上奉朝賀大司憲單子問安。答曰。知道。
정조 5년
傳于洪檢曰。右承旨同副承旨。入侍。
정조 5년
傳于徐有防曰。明日獻官。皆以時任將臣塡差。受香時仍佩往來。
정조 5년
傳于鄭志儉曰。坐直承旨。入侍。
정조 5년
徐有防。以禮曹言啓曰。景慕宮展拜。每於孟春孟秋取稟事。定式矣。今番展拜吉日。以何間推擇乎。敢稟。傳曰。太廟展謁日當爲之。二十一日酌獻禮。依昨年例擧行。
정조 5년
又以禮曹言啓曰。太廟歲首展謁吉日。以何間推擇乎。敢稟。傳曰。所穀親祭。在初八日。望前有難辰謁。拖至望間。情禮缺然。以初十一二日中。擇入。
정조 5년
又以禮曹言啓曰。每年親耕。歲首以稟事。曾已定式矣。來二月二十日。先農祭親行及親耕等節。何以爲之乎。敢稟。傳曰。躬耕東籍。固是令典。而近作侈大之擧。耗費不些。殊屬儀文。惟予目下所祈祝。惟在屢豊二字。親耕等節。今番。姑置之。
정조 5년
又以禮曹言啓曰。今此正朝陳賀。諸道所封箋文。開拆看審。則光州牧使趙時述。箋文紙品。最爲薄劣。江界府使兪彦鉉。箋文印跡漫漶。忠州牧使李壽勛箋文。不精踏印。殊欠敬謹之道。竝推考警貢。何如。傳曰。允。
정조 5년
又以禮曹言啓曰。今此正朝陳賀。諸道所封箋文中。慶尙監司趙時俊。左兵使李文德。右兵使洪和輔。慶州府尹李鎭翼。方有拿問之命。其箋文。依前例。不爲捧入之意。敢啓。傳曰。知道。
정조 5년
記事官徐龍輔書啓。臣敬奉聖敎。馳往傳諭于議政府左議政徐命善所住處。則以爲臣疾病沈頓。神識昏瞀。而猶記此歲之只有此日。方以未登文陛。一瞻耿光。戀結下情。尤添一症。千萬意外。入侍史官。儼然辱臨。宣布聖旨。鄭重恩言。逈出尋常。諭之以悵然之意。申之以少愈之戒。人臣之得此於聖主者。從古幾人。雙擎九頓。感淚隨下。至於珍劑之特頒。尤出愛欲生之德意。臣之尙此全活。莫非吾君之賜。今又獲沾聖澤。更延餘生。則所謂一身再造。亦是歇後之例談也。臣雖縻粉赴蹈。將何以報答其萬一乎。病思甚短。無以盡達銘鏤之忱。伏枕掩抑。不知所云矣。敢啓。傳曰。知道。
정조 5년
朴祐源。以兵曹言啓曰。今正月初五日。百官朝參日次。而社稷祈穀親祭齋戒相値。在前如此之時。有退行之例。而法典內。當月十一日二十一日二十五日。皆是應行之日。此三日中。以何日定行乎。敢稟。傳曰。展謁推擇姑未定日。待禮曹涓吉草記判下。更爲稟旨。
정조 5년
辛丑正月初一日巳時。上御誠正閣。奎章閣堂郞入侍時。奎章閣提學兪彦鎬。直提學鄭民始。右承旨徐有防。同副承旨鄭志儉。假注書趙興鎭。記事官徐龍輔李集斗。以次進伏訖。上曰。今日卽一年大名日也。閭巷之間。盛備酒食。以樂此日耶。彦鎬等曰。閭閻間。亦以酒食。相與娛樂矣。上謂彦鎬曰。何日歸覲耶。彦鎬曰。尙此遲徊者。爲參正朝賀班而歸矣。明日當下卿矣。上曰。右副承旨。入侍。出榻敎右副承旨金宇鎭進伏。命宣醞訖。彦鎬民始先退。上曰。承史中有父母者。入侍罷後出去。見其親而來。可也。上命有防。書傳敎曰。勸農之敎。今方敷予心腹。誕告諸道。而噫。玆關北一路。十數年來。豊少歉多。丁酉之大無。凋瘵未蘇。儲蓄已空。而昨年之農。又被水旱。七路稍登而玆道獨歉。一道失稔而六鎭最甚。人皆得樂歲之飽。而此不免頷顑。人皆有安堵之業。而此不免顚連。每覽道臣之登聞。未嘗不恫若在己。食不甘味也。賙賑之方。已卽區劃。催科之苦。又許停退。以爲一半分懷保之道。咨爾方伯守宰。果能體予至意。保我赤子。不至有塡壑之憂歟。噫。歲律已改。春事方及。嗣歲之計。雖在豊熟之餘。在所當急。矧玆歉荒之後。寧容少忽。農糧助其不給。而使免飢食。耕耘必及其時。而常加勸課。每審田野。考其勤惰。毋擾村閭。俾安力作。然後庶幾秋成可期。吾民少甦。古人以田野之闢不闢。爲長吏賞罰。九重雖曰深遠。蔀屋如在咫尺。爲道臣邑宰者。其各惕慮奉行。無負予別諭之意事。下諭于咸鏡監司處。命志儉書傳敎曰。予自臨御以來。勸農之敎。凡幾下矣。國之本在民。民之本在農。而農之勤惰。又在董勸之如何。肆先王。設農師置田畯。汲汲焉惟是之爲先務。予其敢忽諸。玆故每當歲首。輒敷十行。用飭我道臣守令。俾盡勸農之方。而汔無其效。何也。豈予愛民之誠。未足以下孚歟。抑長吏怠慢。不克奉宣予德意歟。噫。凡玆八方民庶。皆予赤子也。予惟不能字育赤子。或不免艱于食而塡于壑。是憂是懼。雖處廈氈臨玉食。而心未嘗一息不在于民于農。賴天之眷佑。一二年來。雨暘不愆。稼穡稍登。抑未知蔀屋之生。其盡無饑歟。流離之氓。其盡安集歟。耕耘之糧。其盡不匱。而荒廢之土。其盡墾闢歟。苟未盡然也。予之憂懼。曷敢少弛。而凡所以救饑而懷安。助糧而闢荒。其責顧不在於長吏歟。況天心難必於屢豊。人情易懈於稍裕。苟不倍加董飭。作勞服勤。則竊恐來秋之虞。反有甚於前日矣。夫耕種有時。耘籽有節。倘能不奪。使趍其期而黍稷茂則喜而賞。田不治則怒而罰。亦必如古長吏之爲。則民豈不競勸疾作。而庶幾其有秋乎。咨爾長吏。有勤有慢。朝廷亦宜有賞罰。今予誕諭。其毋曰應故事。而惕慮奉行之意。下諭于諸道監司。兩道留守處。命退。諸臣以次退出。
정조 5년
辛丑正月初一日申時。上御誠正閣。坐直承旨入侍時。同副承旨鄭志儉。假注書趙興鎭。記事官金廷龍李集斗。以次進伏訖。上命書傳敎曰。修改吉日。以初四日以前推擇事。分付。上曰。承旨退出後。戶郞發牌。着實分付。可也。上曰。承旨工刑換房。出榻敎命退。諸臣以次退出。
정조 5년
行都承旨鄭元始坐。行左承旨洪檢坐。右承旨徐有防坐直。左副承旨朴祐源坐。右副承旨金宇鎭坐直。同副承旨鄭志儉坐。注書金載瓚仕一員未差。假注書趙興鎭仕直。事變假注書徐美修仕。
정조 5년
傳于徐有防曰。禮房承旨。馳詣受香所。奉審摘奸以來。
정조 5년
傳于鄭元始曰。禮房承旨。入侍。
정조 5년
傳于徐有防曰。右副承旨與提調。持産室廳謄錄。入侍。
정조 5년
傳于金宇鎭曰。以典祀官拿處擧條。傳曰。分揀。
정조 5년
吏曹。口傳政事。以金鍾秀爲奎章閣提學。以金鍾秀爲校書提調。
정조 5년
徐有防。以禮曹言啓曰。太廟歲首展謁吉日推擇事草記。以初十一二日中擇入事。命下矣。令日官推擇則今月初十日拘忌。十一日吉。十二日拘忌云。以十一日擧行乎。敢稟。傳曰。知道。以此日爲之。
정조 5년
金宇鎭。以戶曹言啓曰。以咸鏡道災結擅分事。更爲考奏。可也事。命下矣。取考謄錄。則丁丑年忠淸監司金陽澤。江原監司徐命臣。慶尙監司李益輔。辛巳年京畿監司洪啓禧。俱以災結擅分事拿處。庚午年以黃海監司嚴瑀。擅分四十結事。陳達請罪。而特敎內。旣曰擅分。則焉逭定法。而嚴瑀則以加起推移計之。自無歸於擅分。而質直可尙末世文勝之時。其宜參酌。勿拿。從重推考矣。此外無他可考前例之意。敢啓。傳曰。加起之敎。相當於擅分結數乎。且使民情。誠有白徵之歎。則胡不以狀以疏。加請不足之數乎。拿勘已例。自是成典。今無容更議。而大臣筵奏。以道伯遞易之制。仍六鎭年事之凶荒。爲悶念之端者。儘有所據。到今民事爲重。拿處之命。姑令分揀。
정조 5년
徐有防。以禮曹言啓曰。景慕宮歲首展拜取稟草記。太廟展謁日同爲事。命下矣。依聖敎。景慕宮展拜吉日。以太廟展謁日。同爲擧行之意。敢啓。傳曰。知道。
정조 5년
金宇鎭。以兵曹言啓曰。百官朝參取稟草記。傳曰。展謁推擇。姑未定日。待禮曹涓吉草記判下。更爲稟旨事。命下矣。十一日太廟展謁。景慕宮展拜涓吉。二十一日景慕宮酌獻禮命下。朝參日字。以何日定行乎。敢稟。傳曰。以十三日爲之。
정조 5년
辛丑正月初二日辰時。上御誠正閣。禮房承旨入侍時。右承旨徐有防。記事官金載瓚金廷龍李集斗。以次進伏訖。上曰。已爲傳香乎。有防曰。俄已傳香矣。上曰。今日坐直。雖也。有防曰。姑未及停當矣。命退。承史以次出。
정조 5년
辛丑正月初二日巳時。上御誠正閣。都承旨入侍時。行都承旨鄭元始。記事官金載瓚徐龍輔李集斗。以次進伏訖。命書傳敎曰。意在董勵。匪怒伊警。況今歲籥已新。前奎章閣提學金鍾秀敍用。仍任前職。又命書傳敎曰。吏曹郞廳發牌。春享大祭諸執事淸齋與否。摘奸以來。又命書傳敎曰。鶴城君家歲饌。原式例外。加數題給。元始曰。臣待罪奉常寺提擧。故敢此仰達矣。今日關王廟祭物受去時。典祀官不爲待令。以致時刻差晩。事面苟艱。誠極寒心。所當重勘。而本院請推之外。無他可施之罰。何以爲之乎。上曰。事過後。令該府處之。出擧條
정조 5년
辛丑正月初二日巳時。上御誠正閣。右副承旨藥房提調入侍時。右副承旨金宇鎭。假注書趙興鎭。記事官徐龍輔李集斗。藥房提調金華鎭。以次進伏訖。上曰。産室設廳不遠。其時擧行之節及所入之物。皆已準備耶。華鎭曰。已爲待令。而至於問安一節。設廳後。似當逐日間安於本宮。而若當日次之時。則似有掣礙之端。故姑無定議矣。上曰。然則近來王大妃殿症候。漸臻平復之慶。日次問安。停止。本宮問安。亦除之。而但於大殿。逐日間安。好矣。仍命書榻敎曰。藥房日次問候。停止。華鎭先退。上曰。奉審承旨。入侍。出榻敎賤臣承命出。與奉審承旨徐有防。進伏。上曰。摘奸無頉乎。有防曰。臣敬奉聖敎。馳詣受香所。擧審則無頉矣。命書傳敎曰。吏曹郞廳發牌。淸齋與否。摘奸以來。命退。諸臣以次退出。
정조 5년
辛丑正月初二日申時。上御誠正閣。右承旨入侍時。右承旨徐有防。假注書趙興鎭。記事官徐龍輔李集斗。以次進伏訖。上曰。各道殺獄狀啓。秋曹盡爲回啓耶。有防曰。文案甚多。姑未盡入矣。上曰。産室設廳前。欲盡爲收殺。數日內斯速回啓之意。分付秋曹。有防曰。聞秋曹三堂。盡夜往於本曹回啓云矣。命退。承史以次退出。
정조 5년
行都承旨鄭元始坐。行左承旨洪檢坐直。右承旨徐有防坐。左副承旨朴祐源坐直。右副承旨金宇鎭坐。同副承旨鄭志儉坐。注書金載瓚仕直一員未差。假注書趙興鎭仕。事變假注書徐美修仕。
정조 5년
金宇鎭。以都摠府言啓曰。今日入直內三廳。武兼禁軍及軍兵等。當爲中日習射。而春享大祭齋戒相値。不得爲之之意。敢啓。傳曰。知道。
정조 5년
傳于徐有防曰。左副承旨。入侍。
정조 5년
傳于金宇鎭曰。同副承旨。入侍。
정조 5년
傳于朴祐源曰。都承旨。入侍。
정조 5년
洪檢啓曰。都承旨鄭元始入侍事。命下。而已爲申退。所當牌招。而拘於廳規。不得請牌。何以爲之。敢稟。傳曰。牌招。
정조 5년
朴祐源。以禮曹言啓曰。永禧殿展謁。非酌獻禮年次。則每於歲首。太廟展謁時。一體展謁事。曾有定式矣。今番則。何以爲之乎。敢稟。傳曰。一日之內。必至侵夜。十六日。爲之展謁後。仍詣毓祥宮展拜。依此知悉。
정조 5년
又以實錄廳郞廳。以摠裁官意啓曰。前判書金鍾秀。旣有敍用之命。校正堂上還爲差下。使之察任。何如。傳曰。允。
정조 5년
又以兵曹言啓曰。今正月十一日。太廟展謁。景慕宮展拜時。以何營軍兵隨駕。何營軍兵留陣。而禁軍馬步軍。幾番幾哨磨鍊乎。敢稟。傳曰。以御營軍兵令隨駕。纔經動駕。其餘軍兵。留營留陣置之。禁軍與入直二番隨駕。
정조 5년
辛丑正月初三日巳時。上御誠正閣。左副承旨入侍時。左副承旨朴祐源。記事官金載瓚徐龍輔李集斗。以次進伏訖。命書傳敎曰。史官一員待命。騎馬一匹立之。又命書傳敎曰。右承旨馳詣宗廟永寧殿。奉審摘奸以來。命退。承史以次出。
정조 5년
辛丑正月初三日巳時。上御誠正閣。同副承旨入侍時同副承旨鄭志儉。假注書趙興鎭。記事官徐龍輔李集斗。以次進伏訖。上命讀公事。志儉讀奏訖。上曰。奉審承旨。入侍。出榻敎賤臣承命出。與奉審承旨徐有防偕入。進伏。上曰。摘奸時無頉乎。有防曰。無頉矣。命退。諸臣以次退出。
정조 5년
辛丑正月初三日未時。上御誠正閣。承旨與直提學入侍時。行都承旨鄭元始。右承旨徐有防。左副承旨朴祐源。右副承旨金宇鎭。假注書趙興鎭。記事官洪光一李集斗。奎章閣直提學鄭民始。以次進伏訖。上曰。今日卽新元初三。而適有小饌。故有諸承旨偕入之命矣。仍命宣醞曰。承宣中。或有酒戶寬者。須洽飮止醉。似好矣。上曰。兼春秋金廷龍文采五入來乎。集斗曰。尙不入來矣。上曰。預備兼春秋。竝禁推。出榻敎命退。諸臣以次退出。
정조 5년
辛丑正月初三日申時。上御誠正閣。都承旨入侍時。行都承旨鄭元始。記事官金載瓚。記注官張顯慶。記事官李集斗。以次進伏訖。上曰。近日奉常寺凡諸擧行。極爲駭然。莫重祭享所用。一委郞官之手。故每患如此。極爲可悶。卿旣提擧本寺。須爲另加檢飭也。元始曰。臣亦各別申飭。而猶且如此。竊不勝惶悶矣。上曰。本寺事知郞廳。當刻內發牌進來。命退。承史以次出。
정조 5년
行都承旨鄭元始坐。行左承旨洪檢坐。右承旨徐有防式暇。左副承旨朴祐源坐。右副承旨金宇鎭坐直。同副承旨鄭志儉坐直。注書金載瓚仕一員未差。假注書趙興鎭仕直。事變假注書徐美修仕。
정조 5년
鄭志儉啓曰。大司憲李𡊠呈辭。執義兪彦鏶在外。掌令尹行晉社稷大祭肄儀進。金晩耇呈辭。持平李兢淵李羽晉大祭肄儀進。今日以監察茶時之意。敢啓。傳曰。知道。
정조 5년
傳于鄭元始曰。都承旨入侍。
정조 5년
傳于金宇鎭曰。右副承旨入侍。
정조 5년
金宇鎭啓曰。社稷祈穀祭親祭祭文。當爲製進。藝文提學金熤。待明朝牌招。以爲製進之地。何如。傳曰。允。
정조 5년
傳于鄭志儉曰。同副承旨入侍。
정조 5년
傳于金宇鎭曰。未差摠官。口傳差出。
정조 5년
兵曹口傳政事。以尹蓍東爲副摠管。
정조 5년
傳于鄭志儉曰。坐直承旨入侍。
정조 5년
又傳于曰。歲已翻。前大司成金夏材。敍用。
정조 5년
傳于金宇鎭曰。同副承旨入侍。
정조 5년
鄭志儉。以弘文館言啓曰。本館上番校理臣朴天行。下番副修撰臣洪文泳。俱以社稷祈穀大祭祭官。今日議政府肄儀時。晝仕出去之意。敢啓。傳曰。知道。
정조 5년
又以奎章閣言啓曰。提學金鍾秀。自鄕上來。卽爲牌招察任。何如。傳曰。允。
정조 5년
吏曹口傳政事。兼知實錄事金鍾秀單付。
정조 5년
兵曹口傳政事。副司直金鍾秀單付。
정조 5년
鄭志儉。以禮曹言啓曰。永禧殿歲首展謁取稟草記。十六日爲之。展謁後。仍詣毓祥宮展拜事。命下矣。依聖敎。永禧殿展謁日。毓祥宮展拜。同爲擧行之意。敢啓。傳曰。知道。
정조 5년
金宇鎭。以兵曹言啓曰。本曹堂上軍官禁軍遞兒窠。今方有闕矣。依節目禁軍別將。與各番將。眼同視取。以其居首者。塡差之意。敢啓。傳曰。知道。
정조 5년
又以兵曹言啓曰。今正月初七日。社稷擧動時。本曹補把京畿驛馬十五匹。依例入把之意。分付本道。何如。傳曰。允。
정조 5년
洪檢。以刑曹言啓曰。頃因平安監司鄭尙淳狀本。道內還穀反作權管等。自臣曹勘處事。覆啓蒙允。而其中小坡兒堡前權管金大采。居在平安道雲山郡。故卽爲捉送事。發關本道矣。大采今纔來現。而乃是出身。移義禁府處之。何如。傳曰。允。
정조 5년
金宇鎭。以義禁府言啓曰。慶尙道守令中。有拿命愆期不上來人。卽令該府。依例發遣府書吏或羅將。所到處。卽速押來事。命下矣。蔚山前府使金愚。在洪忠道連山地。豊基郡守沈重奎在任所。故去月二十三日。拿處傳旨啓下後。知委待命之意。行會各該道矣。計其路程。則今已過限。發遣府羅將。所到處竝拿來。而此外姑無過限之人矣。敢啓。傳曰。知道。此外守令之愆期者。依此隨卽草記拿來。
정조 5년
又以義禁府言啓曰。因刑曹啓辭。小坡兒前權管金大采。係是出身。移本府處之事。允下矣。金大采今方待命。卽爲拿囚之意。敢啓。傳曰。知道。
정조 5년
又以義禁府言啓曰。保放罪人曺允精金尙斗。還囚後議處。南鶴聞尹光雲。還囚後照律之意。敢啓。傳曰。知道。